Nr.

**Decizia etapei de încadrare**

**Nr. ............ din .................**

Ca urmare a solicitării de emitere a acordului de mediu adresată de **HODOROG CĂTĂLIN GABRIEL** cu domiciliul în județul Timiș, municipiul Timișoara, str. Liviu Rebreanu, nr. 216, bl.54, sc.B, et.2, ap.11, înregistrată la Agenția pentru protecția Mediului Mehedinți cu nr. 15047 din 05.12.2018, în baza:

* Legii nr. 292/2018 privind evaluarea impactului anumitor proiecte publice și private asupra mediului,
* Ordonanței de Urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare,

Agenția pentru protecția Mediului Mehedinți **decide**, ca urmare a consultărilor desfășurate în cadrul ședinței Comisiei de analiză tehnică din data de 10.01.2019, că proiectul ***”CONSTRUIRE ANEXĂ AGRICOLĂ, ÎMPREJMUIRE ȘI APĂRARE MAL”***, propus a fi amplasat în județul Mehedinți, municipiul Orșova, extravilan, punctul ”Lunca Viilor”, titular Hodorog Cătălin Gabriel, ***nu se supune evaluării impactului asupra mediului și se va continua procedura privind emiterea aprobării de dezvoltare a proiectului.***

**Justificarea prezentei decizii:**

1. **Motivele pe baza cărora s-a stabilit neefectuarea evaluării impactului asupra mediului sunt următoarele:**
2. Proiectul se încadrează în prevederile Legii nr. 292/2018 privind evaluarea impactului anumitor proiecte publice și private asupra mediului, **anexa nr. 2**, ***pct. 10, alin.(f)*** – ”... *lucrări de canalizare* ***și lucrări împotriva inundațiilor****”.*

**2.** **Caracteristicile proiectului**

**2.1** Dimensiunea și concepția întregului proiect

Investiția ce urmează să fie realizată prevede construirea unei anexe agricole pentru adăpostirea mașinilor agricole, utilaje, scule și alte bunuri, spații pentru cazare temporară pe timpul campaniilor agricole, spații verzi, apărare mal la râul Cerna pentru a preîntâmpina eventualele inundații la ape mari, cât și împrejmuirea terenului.

Dimensiunile în plan ale construcției propuse vor fi 9,50 m x 9,10 m. Laturile mici ale construcțiilor vor fi paralele cu râul Cerna. Clădirea va fi în regim parter. Suprafața construită la sol va fi Sc = 86,45 mp și cea desfășurată total Sd = 86,45 mp. Suprafața utilă propusă va fi de 61,75 mp.

Având în vedere că în zona respectivă nu există rețea de canalizare, se propune ca evacuarea apelor uzate menajere să fie dirijate spre un bazin etanș vidanjabil. Bazinul etanș vidanjabil propus este ECO-ET-TANK 9 și are următoarele elemente tehnice: V = 9000 litri; D = 2,76 m; H = 1,5 m.

Apărarea de mal se va executa pe toată lățimea terenului aferentă râului Cerna (15,14 m) și va avea următoarele dimensiuni: H = 4,9 m; baza mare = 1,5 m; baza mică (coronamentul) = 0,5 m; L = 15,14 m. Cota superioară a consolidării va fi 70,30 mdMA.

Apărarea de mal se va executa din piatră brută zidită cu mortar de ciment în perioada apelor mici, când nivelul râului Cerna va fi scăzut. La partea superioară se va turna peste piatra zidită o protecție din beton simplu cu o grosime de cca. 10 cm pe toată lungimea.

Având în vedere ca acest amplasament este încadrat la est de alt amplasament pe care se vor desfășura investițiile aferente (inclusiv apărări de mal) nu este nevoie ca apărarea de mal să fie încastrată, ci doar legată de cealaltă (executată continuu).

Deoarece spre vest nu este propusă o altă investiție, pentru a preîntâmpina pătrunderea apelor la nivele mari se recomandă încastrarea apărării de mal, apărare ce va avea următoarele dimensiuni: H = 1,5 m; baza mare = 0,75 m; baza mică (coronamentul) = 0,5 m; L = 10,0 m (până în zona cotei de 70,37 m). Cota superioară a consolidării va fi tot de 70,30 mdMA.

În zona de acces în incintă, împrejmuirea va fi realizată din fundații din beton și zidărie din bolțari care apoi va fi tencuită, iar la celelalte laturi împrejmuirea va fi realizată din fundații din beton, plasă sudată și țeavă rectangulară.

**2.2** Cumularea cu alte proiecte existente și/sau aprobate

 În zona proiectului nu sunt lucrări artă (traversări conducte, cabluri, poduri etc). În partea de est a perimetrului, peste stradă, este calea ferată.

Prin lucrările proiectate, investiția se încadrează în schema directoare de amenajare și management a Bazinului Hidrografic Banat, precum și Directivei 91/271/CCE.

 Sub aspect hidrotehnic, nu sunt lucrări hidrotehnice sau hidroedilitare existente sau prevăzute a se realiza în zonă, care ar pute fi afectate de lucrările prevăzute.

**2.3** Utilizarea resurselor naturale, în special a solului, a terenurilor, a apei și a biodiversității

Balastul utilizat în faza de construcție va fi achiziționat de la stația de sortare.

**2.4** Cantitatea și tipurile de deșeuri generate/gestionate

 Din activitățile desfășurate în mod curent în cadrul obiectivului vor rezulta deșeuri de tip menajer. Acestea vor fi depozitate în saci de plastic care vor fi preluați de către operatorul autorizat din zonă, pe bază de contract.

 Celelalte deșeuri generate vor fi colectate separat, pe categorii (hârtie, sticlă, plastic, metal). Deșeurile colectate selectiv în saci de pubelă vor fi predate firmei ce deservește localitatea.

**2.5** Poluarea și alte efecte negative

 În faza de realizare a proiectului, stratele de sol vor fi impactate ca urmare a amenajărilor de pregătire a terenului, a căilor temporare de acces, etc., ce vor conduce la o expunere la factorii ce contribuie la eroziune superficială. Pe perioada de realizare a proiectului nu vor fi deversate în afara amplasamentului cantități de ape reziduale, iar solul decopertat va fi depozitat separat pentru a fi utilizat ulterior la amenajarea terenului.

 Pentru realizarea proiectului se va face apel la utilaje sau echipamente de putere medie sau mare, dotate cu motoare de ardere internă ce vor conduce temporar la emisii de noxe atmosferice. Pe perioada de execuție a proiectului cât și pe perioada de funcționare nu se folosește apă tehnologică. Apa potabilă se va asigura pe amplasament din surse potabile.

 Având în vedere activitatea propusă pentru realizarea obiectivului respectiv, nu se pune problema poluării apelor râului Cerna sau a apelor subterane.

***Aer:*** *Pe perioada execuţiei lucrărilor de construcţie*, sursele de poluare a aerului atmosferic sunt reprezentate de utilajele/echipamentele cu care se execută lucrările prevăzute prin proiect, rezultând emisii specifice arderilor motoarelor cu combustie internă. Din evaluarea făcută rezultă o cantitate medie de carburant consumat de 0,5 tone. Alte emisii care afectează factorul de mediu aer sunt cele de pulberi (praf) rezultate în timpul excavării și nivelării materialului rezultat.

***Apă****:* Potențialele surse de poluare a factorului de mediu apă sunt reprezentate de apa uzată menajeră care provine din activitățile curente (igienă) și, eventualele scurgeri accidentale de carburanți din zona utilajelor.

Pe perioada de execuție, pe amplasament se va instala o toaletă ecologică.

După execuția proiectului, anexa construită va dispune de grup social, iar apele uzate vor fi colectate într-un bazin etanș vidanjabil.

***Sol****:* *În timpul execuţiei investiției*, solul ar putea fi poluat local, în urma unor avarii, cu substanțe de natura produselor petroliere sau uleiurilor minerale provenite de la utilajele/echipamentele cu care se execută lucrările prevăzute prin proiect.

Solul vegetal va fi decopertat și depozitat separat pentru a fi reutilizat la refacerea mediului.

***Zgomot****: Pe perioada execuţiei lucrărilor de construcţie*, sursele de zgomot și vibrații sunt reprezentate de utilajele/echipamentele cu care se execută lucrările prevăzute prin proiect.

Perioadele de lucru vor coincide doar cu perioadele active diurne, pentru a se evita apariția oricăror zgomote în măsură a induce un deranj local.

Pe perioada de funcționare se estimează că nu vor exista surse potențiale de zgomot și/sau vibrații.

**2.6** Riscurile de accidente majore și/sau dezastre relevante pentru proiectul în cauză, inclusiv cele cauzate de schimbările climatice, conform informațiilor științifice

Nu se vor utiliza substanţe periculoase, tehnologia nu prezintă risc de accidente majore. Datorită dimensiunilor reduse ale proiectului nu se vor degaja cantități notabile de gaze cu efect de seră.

**2.7** Riscurile pentru sănătatea umană

Nu au fost identificate efecte potențiale semnificative ale impactului generat de proict asupra populației locale sau a altor obiective de interes public. Lucrările se vor realiza pe timpul zilei.

**3. Amplasarea proiectelor**

**3.1** Utilizarea actuală și aprobată a terenului

 Terenul este situat în extravilanul municipiului Orșova și este proprietate privată. Folosința actuală și destinația terenului este de teren arabil.

 Terenul în suprafață de 500 mp este situat în extravilanul municipiului Orșova, zonă în care autorizarea executării lucrărilor de construcții este restricționată, în condițiile Legii nr.50/1991. Pe acest teren se propune construirea unei anexe agricole, împrejmuire cu rol de delimitare a proprietății și realizarea apărării de mal prin construirea unui zid pe malul râului în vederea stabilizării terenului și combaterii eroziunii.

**3.2** Bogăția, disponibilitatea, calitatea și capacitatea de regenerare relative ale resurselor naturale, inclusiv solul, terenurile, apa și biodiversitatea, din zonă și din subteranul acesteia

  Pe amplasamentul obiectivului de investiţii nu au fost identificate resurse naturale.

**3.3** Capacitatea de absorbție a mediului natural

 **i**. *Zone umede, zone riverane, guri ale râurilor*:

 Amplasamentul proiectului se găsește în bazinul hidrografic al râului Cerna, având vecinătăți în partea de sud și sud-vest, râul Cerna, în sectorul de luncă joasă cuprinsă între Orșova și Topleț. Malurile râului sunt acoperite cu iarbă și vegetație acvatică: stuf, papură, salcă, etc.

**ii.** *Zone costiere și mediul marin*: nu este cazul;

**iii**.*Zonele montane și forestiere*: nu este cazul;

**iv**.*Arii naturale protejate de interes național, comunitar, internațional*:

Amplasamentul proiectului se găsește în extravilanul localității Orșova și în aria protejată Parcul Natural Porțile de Fier.

**v**. *Zone clasificate sau protejate conform legislației în vigoare*:

Amplasamentul proiectului se regăsește și în situl Natura 2000 ROSPA0080 Munții Almajului-Locvei, situl Natura 2000 ROSCI0206 Porțile de Fier și situl Natura 2000 ROSPA0026 Cursul Dunării-Baziaș-Porțile de Fier

**vi**. *Zonele în care au existat deja cazuri de nerespectare a standardelor de calitate a mediului prevăzute de legislația națională și la nivelul Uniunii și relevante pentru proiect sau în care se consideră că există astfel de cazuri*: nu este cazul;

**vii.** *Zonele cu o densitate mare a populației*:

Terenul se află în extravilanul localității Orșova, zona Coramnic, pe malul stâng al râului Cerna, cu o densitate mică a populației. Zona este ușor populată și se va extinde cu noi construcții fiind în apropierea localității Orșova.

**viii**. *Peisajele și situri importante din punct de vedere istoric, cultural sau arheologic*: nu este cazul.

**4. Tipurile și caracteristicile impactului potențial**

**4.1** Importanța și extinderea spațială a impactului

Proiectul are dimensiuni reduse, nu prevede lucrări complexe care să producă modificări ale cadrului natural al amplasamentului, impactul asupra mediului în urma implementării proiectului va fi redus la minim.

**4.2** Natura impactului

La faza de execuție sursele de poluare vor avea un impact minor asupra aerului datorită emisiilor de particule în suspensie, rezultate din săpături, emisii de poluanți specifici gazelor de eșapament rezultate de la utilajele cu care se vor executa operațiile și de la vehiculele pentru transportul materialelor.

De asemenea, la faza de execuție a proiectul, impactul asupra factorului de mediu sol/subsol poate fi unul semnificativ numai dacă se produc poluări cu produse petroliere provenite de la utilaje, stocarea necontrolată a deșeurilor, etc.

La realizarea proiectului sursele potențiale de zgomot sunt lucrările propriu-zise de montare/demontare cabluri și instalații electrice, transportul materialelor.

Realizarea proiectului nu va presupune pierderea unor suprafețe de habitate naturale și seminaturale și nu va afecta habitatele, speciile de floră și faună protejate.

**4.3** Natura transfrontalieră a impactului: nu este cazul

**4.4** Intensitatea și complexitatea impactului

*În perioada de execuţie a proiectului* impactul asupra factorilor de mediu va fi nesemnificativ, sursele de poluare fiind lucrările propuse prin proiect.

*În perioada de exploatare*, impactul este pozitiv prin asigurarea de condiții pentru valorificarea superioară a terenului.

**4.5** Probabilitatea impactului: nesemnificativă

**4.6** Debutul, durata, frecvența și reversibilitatea preconizate ale impactului

Perioada de expunere la acțiunea poluanților va fi redusă, întrucât poluanţii se vor manifesta pe tronsoane ale etapelor de execuţie, iar lucrările se vor executa într-o perioadă scurtă de timp. În perioada de execuţie a proiectului, impactul lucrărilor asupra factorilor de mediu va fi temporar. Pe măsura realizării lucrărilor calitatea factorilor de mediu afectaţi va reveni la parametrii anteriori. În perioada de funcţionare factorii de mediu nu vor fi afectaţi.

**4.7** Cumularea impactului cu impactul altor proiecte existente și/sau aprobate: nu este cazul

**4.8** Posibilitatea de reducere efectivă a impactului: nu este cazul.

**II**. **Motivele pe baza cărora s-a stabilit neefectuarea evaluării adecvate**

Proiectul propus nu este în legătură directă cu managementul ariei naturale protejate.

Proiectul nu influențează componentele abiotice de pe teritoriul siturilor în nici una din etapele de implementare a acestuia.

Perimetrul propus pentru implementarea proiectului este un teren arabil, teren pe care:

* nu au fost identificate habitate de reproducere sau hrănire pentru speciile de mamifere pentru care au fost declarate siturile de importanță comunitară;
* nu au fost identificate specii și nici habitate specifice peștilor protejați;
* nu au fost identificate specii și nici habitate specifice nevertebratelor protejate;
* nu au fost identificate specii și nici habitate amfibienilor și reptilelor protejate în zona perimetrului sau zonele învecinate.;
* nu au fost identificate specii de plante de interes comunitar sau plante de pe Listele Roșii naționale.

Conform punctului de vedere nr. 944/07.12.2018, emis de Biroul Calitatea Factorilor de Mediu – Biodiversitate din cadrul Agenției pentru Protecția Mediului Mehedinți, proiectul nu intră sub incidența art. 28 din *Ordonanța de Urgență a Guvernului nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări și completări prin Legea nr. 49/2011, cu modificările și completările ulterioare*, deoarece nu poate avea efecte negative semnificative asupra siturilor Natura 2000, singur sau în combinație cu alte planuri sau proiecte, lucrările fiind implementate în zona de dezvoltare durabilă a Parcului Natural Porțile de Fier-conform planului de management aprobat, terenul având destinația de construcții anexe agricole.

Proiectul a fost avizat favorabil de către Administrația Parcului Natural ”Porțile de Fier”, aviz nr.1672 din 03.01.2019, cu următoarele condiții restrictive:

1. Respectarea amplasamentului situat în zonă de dezvoltare durabilă (coordonate Stereo 70);
2. Obținerea tuturor avizelor/aprobărilor legale specific investiției, înainte de începerea efectivă a lucrărilor;
3. Se interzice aruncarea/deversarea oricăror tipuri de deșeuri în zonele limitrofe perimetrului sau în albiile cursurilor de ape;
4. În cazul în care lucrările de construcții afectează și starea naturală a terenurilor limitrofe perimetrului, acestea vor fi renaturalizate, respective vor fi aduse la starea avută anterior începerii lucrărilor de investiții.

**III.** **Motivele pe baza cărora s-a stabilit neefectuarea evaluării impactului asupra corpurilor de apă**

Proiectul propus a primit Avizul de amplasament cu nr.6/16.03.2017, emis de A.N. ”Apele Române” – Administrația Bazinală de Apă Banat, cu următoarele condiții impuse:

1. Lucrările propuse se vor realiza în limita proprietății (coordinate Stereo 70);
2. Se va respecta obligatoriu lățimea zonei de protecție, conform Anexei 2 din Legea Apelor nr.107/1996 cu modificările și completările ulterioare;
3. În cazul producerii unor daune de orice fel riveranilor și/sau lucrărilor hidrotehnice existente în zonă, atât pe perioada de execuție a lucrărilor proiectate, cât și ulterior, pe perioada exploatării acestora, beneficiarul va suporta integral cheltuielile generate de remedierea acestora.

*Prezenta decizie este valabilă pe toată perioada de realizare a proiectului, iar în situația în care intervin elemente noi, necunoscute la data emiterii prezentei decizii, sau se modifică condițiile care au stat la baza emiterii acesteia, titularul proiectului are obligația de a notifica autoritatea competentă emitentă.*

*Orice persoană care face parte din publicul interesat și care se consideră vătămată într-un drept al său ori într-un interes legitim se poate adresa instanței de contencios administrativ competente pentru a ataca, din punct de vedere procedural sau substanțial, actele, deciziile ori omisiunile autorității publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările și completările ulterioare.*

*Se poate adresa instanței de contencios administrativ competente și orice organizație neguvernamentală care îndeplinește condițiile prevăzute la art. 2 din Legea nr. 292/2018 privind evaluarea impactului anumitor proiecte publice și private asupra mediului, considerându-se că acestea sunt vătămate într-un drept al lor sau într-un interes legitim.*

*Actele sau omisiunile autorității publice competente care fac obiectul participării publicului se atacă în instanță odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.*

*Înainte de a se adresa instanței de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice și private asupra mediului au obligația să solicite autorității publice emitente a deciziei prevăzute la art. 21 alin. (3) sau autorității ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoștința publicului a deciziei.*

*Autoritatea publică emitentă are obligația de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate.*

*Procedura de soluționare a plângerii prealabile prevăzută la art. 22 alin. (1) este gratuită și trebuie să fie echitabilă, rapidă și corectă.*

*Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice și private asupra mediului și ale Legii nr. 554/2004, cu modificările și completările ulterioare.*

**DIRECTOR EXECUTIV,**

Dragoș Nicolae TARNIȚĂ

 **Șef serviciu A.A.A., Șef birou C.F.M.,**

 Marilena FAIER Liviu CĂPRESCU

 **Întocmit, Întocmit,**

 Elena VIZDEI Magda DUMBRĂVEANU